เข้มงวดตรวจสภาพรถโดยสารสาธารณะปลอดภัย จุดจอด จุดตรวจ 205 จุด ทั่วประเทศ
นายจิรุตม์ วิศาลจิตร อธิบดีกรมการขนส่งทางบก เปิดเผยว่า กรมการขนส่งทางบก ดำเนินการตรวจความพร้อมรถโดยสารสาธารณะและพนักงานขับรถ ณ สถานีขนส่งผู้โดยสารและจุดจอด จุดตรวจ Checking Point และ Rest Area รวม 205 จุด ทั่วประเทศ ตลอดช่วงเทศกาลสงกรานต์ เพื่อให้ประชาชน “เดินทางสะดวก ปลอดภัย ห่างไกลโควิด-19” สำหรับผลดำเนินการตรวจความพร้อม เฉพาะวันที่ 12 เมษายน 2565 ตรวจรถโดยสารสาธารณะและพนักงานขับรถแล้ว  10,114 คัน พบข้อบกพร่อง จำนวน 1 คัน ดำเนินการตักเตือนให้เร่งดำเนินการให้เรียบร้อยแล้ว ส่วนการตรวจความพร้อมพนักงานขับรถ จำนวน 10,114 ราย มีความพร้อมในการให้บริการทุกราย ไม่พบพนักงานขับรถที่มีชั่วโมงการขับรถเกินกฎหมายกำหนด  สรุปผลการดำเนินการสะสมตั้งแต่วันที่ 11-12 เมษายนที่ผ่านมา รวมแล้วกว่า 18,000 คัน นอกจากนี้ ยังได้กำชับเจ้าหน้าที่เข้มข้นตรวจสภาพรถโดยสารสาธารณะให้มีความปลอดภัย พนักงานขับรถทั้งหลักและสำรอง ต้องพร้อมปฏิบัติหน้าที่และต้องมีใบอนุญาตขับรถที่ถูกต้อง ตามประเภทรถ โดยรูดบัตรยื่นยันตัวตนในระบบ GPS ก่อนขับขี่ ไม่ขับรถติดต่อกันเกิน 4 ชั่วโมงและใช้ความเร็วเป็นไปตามที่กฎหมายกำหนดอธิบดีกรมการขนส่งทางบก ยังกล่าวถึงผลการดำเนินการติดตามตรวจสอบการเดินรถโดยสารสาธารณะและรถบรรทุก ด้วยระบบ GPS Tracking ผ่านศูนย์บริหารจัดการเดินรถด้วยระบบ GPS จำนวน 127,472 คัน พบการใช้ความเร็วเกินกฎหมายกำหนด จำนวน 185 คัน ผลตรวจสอบการใช้ความเร็วรถโดยสารและรถบรรทุก ด้วยกล้องเลเซอร์ บนถนนสายหลักและสายรองที่มุ่งหน้าออกจากกรุงเทพมหานคร จำนวน 3,272 คัน พบการใช้ความเร็วเกินกฎหมายกำหนด 24 คัน กรมการขนส่งทางบกจะประสานผู้ประกอบการขนส่ง เจ้าหน้าที่ตำรวจและหน่วยงานที่เกี่ยวข้องเพื่อระงับการใช้ความเร็ว ควบคู่กับมาตรการบังคับใช้กฎหมายอย่างเคร่งครัด สำหรับการร้องเรียนเกี่ยวกับรถโดยสารสาธารณะแล้ว ได้รับเรื่องร้องเรียนแล้ว จำนวน 80 เรื่อง พบปัญหาขับรถประมาท น่าหวาดเสียวมากที่สุด รองลงมาคือ ไม่หยุดรับส่งผู้โดยสารที่ป้ายหยุดรถ แสดงกิริยาวาจาไม่สุภาพหรือแต่งกายไม่เรียบร้อย และขับรถประมาทหวาดเสียว กรมการขนส่งทางบกจะเร่งติดตามผู้กระทำผิดมาสอบสวนและดำเนินการลงโทษตามกฎหมายต่อไป หากประชาชนพบปัญหาจากการใช้บริการรถโดยสารสาธารณะ แจ้งสายด่วน 1584 ตลอด 24 ชั่วโมง